Genl. Cele maak seker grappies oor sigarette | Netwerk24
Deur D. Beelders, Vasco 02 Junie 2020 00:00
Genl. Bheki Cele se outokratiese uitlating dat mense in hegtenis geneem sal word as hulle met sigarette in hul motor betrap word (23.05), verwys.
Die persoon sal 'n kwitansie moet toon om te "verduidelik waar en wanneer hy/sy dit gekoop het", eis hy. Sonder twyfel het Cele 'n zol of twee geniet voor die bevel. Waar kry jy nou 'n kwitansie vir onwettige aankope, en waar vereis die regulasies sulke onsin?
Daarby gee Cele die versekering dat as jy kratte vol sigarette in jou huis het, sal jy nie in hegtenis geneem word nie. Maak hy grappies? Sonder twyfel sal jy sonder 'n voordeur wees en binne minute in die vangwa wees, en jou naam sal gevoeg word by die duisende wat reeds in hegtenis geneem is.